
Széchenyi lánchíd lánclemezek korróziós állapotának időbeli vizsgálata

Kulcsszavak: Lánchíd; korrózió; statisztika; időbeliség
Az acélszerkezetek korrózióvédelmét az egész életciklusuk során biztosítani kell, hogy megelőzhető legyen az anyag tönkremenetele. Rendszeres és jól kivitelezett karbantartással nagy mértékben csökkenthetők a korróziós károsodások. A korróziós folyamatokba megfelelő időben történő beavatkozáshoz szükség van korróziós mérésekre, amely során előállított adatok alapján extrapolációs számításokat lehet végezni a szerkezetek időbeli változásának becslésére.
A tavalyi TDK dolgozatomban a Széchenyi lánchíd lánclemezein 2022. évben a BME Hidak és Szerkezetek Tanszék által végzett korróziós mérések eredményeinek matematikai statisztikai alapú kiértékelésével foglalkoztam, és egy korróziós felületmodellt hoztam létre.
A kutatás folytatásaként ezen geometriai modell és a korábbi három korróziós mérés tendenciáinak felhasználásával megvizsgálom, hogy különböző, a korróziós károsodás időbeli változását becslő modellek alapján a Lánchíd lánclemezek korróziója hogyan prognosztizálható rendszeres karbantartással, illetve karbantartás nélkül.
A már meglévő korróziós modellek megismerése céljából a jelenlegi kutatási munkám során elsőként áttekintem és értékelem a nemzetközi szakirodalomban elérhető korróziós károsodási modelleket. Ezek segítségével elvégzem a Lánchíd lánclemezeire a korróziós károsodás időbeli változásának a számítását. Ezzel megfigyelhető lesz, hogy a következő évtizedekben hogyan fog változni a híd lánclemezeinek korróziós állapota a különböző modellek és karbantartási feltételezések alapján.



